als_Latn dik_Latn sag_Latn
Oksigjeni
SHAQIR ISLAMI
Heshtja e ka kapluar sferën e mjerë publike të Shqiptarëve në Maqedoni. Të gjithë i presin, me mish e shpirt, mrekullitë e “bombave” të Zaevit. Zaevi është i vetmi shpëtim i Shqiptarëve. Klasa politikante e “jona” hesht si varri. Nuk heshtin nga mençuria ose nga urtësia. Janë të hutuar! Të hutuar dhe të shashtrisur! Nuk e kanë edhe idenë më të vogël se çka ndodh në shtet. Një çik më të hutuar dhe të frikësuar janë këta në pushtet. Edhe këta të opozitës nuk janë, aspak, më të rehatshëm. Sa të mjerë duken në sytë e publikut. Por, që të dy palët, e kanë një të mirë, ... nuk turpërohen fare! Çfarë është turpi për rezilët?
Kjo situatë e trazirave që e shkaktoi Zaev, na e paraqiti situatën e vërtetë dhe reale, se çfarë pushteti dhe sa pushtet realisht kanë Shqiptarët. Zaev e cullakosi klasën “tonë” politikante të korruptuar dhe hajdute dhe sikur u tha qytetarëve Shqiptarë:” ja shikoni se çfarë baksuzash dhe zullumqarësh ju udhëheqin”. “Marre ju qoftë, se kujt ia keni besuar ardhmërinë tuaj dhe të gjeneratave të reja”. “Këta sojsuza nuk meritojnë të udhëheqin një kope dhensh, e jo një popull”!
Shteti vlon, këta të mjerë heshtin dhe presin, si pre e gjahut në kohën e gjuetisë, të strukur në strofull dhe të frikësuar si lepuj. Më shumë se dy dekada, neve na shtirren, si kabadai dhe komandantë!
Të jesh në pushtet dhe të mos dish se çka ndodh rreth teje, është pranim i dështimit të politikantizmit. Tani duhet të dalin para publikut, dhe të kërkojnë falje, se e kanë marrë në qafë popullin. Tani, duhet të shohin qytetarët se i kanë udhëhequr “liderë” të verbër, dhe se janë duke na çuar drejt greminës.
Shteti vlon, Shqiptarët krihen! Amerika & Evropa është e shqetësuar, ne jo! E dini pse? Nuk kemi informacion. Klasa politikante e “jonë” nuk ka informacion! Sfera publike nuk ka informacion! Partia ortake në pushtet nuk ka informacion! Kjo parti kukullash dhe halabakësh, ka ... pak tendera, shumë korrupsion, shumë zullum ndaj popullit të vet, ... ndonëse, fare nuk ka informacion për shtetin. Atëherë, pse thotë kjo “parti” se bashkë-qeverisë me shtetin? Pse kjo bandë hajdutësh dhe mashtruesish për integrim, flasin me gojën plot: demokraci, demokraci,... Në fakt, s’e kanë kuptuar, edhe pas dymbëdhjetë vitesh në pushtet (!), domethënien e nocionit demokraci!
Informacioni është oksigjeni i demokracisë. S’ka informacion, s’ka demokraci, .. o injorantë. Atëherë, i pyes politikantët çka mendojnë se është demokracia? Sipas tyre,.. na del se është: bashibozuku, haramzadellëku, zullumqarllëku, edepsëzllëku, pezdevenllëku, hajdutllëku, ... ? Prandaj heshtin! Non-stop përtypin fjalën demokraci, pa e ditur fare, se çka do të thotë demokracia. Pa informacion nuk ka demokraci. Demokracia dallohet nga ideologjitë diktatoriale shkaku i vetëm i informacionit të lirë në shoqëri. E drejta themelore e qytetarit në sistemin demokratik është e drejta për të pasur qasje në informacion. Ky shtet e ka sjell ligjin për qasje në informacion. Shteti demokratik ka obligim ndaj qytetarëve që t’u jap informacione. Skamja e informacionit është terr. Në terr janë “liderët” politik, në terr është mbarë shoqëria. Ne na udhëheqin individë të verbër.
Situata është tepër serioze. Klasa politikante vuan nga ‘problemi i elefantit’. Bdi, dhe pdsh nuk kërkojnë informacion. Bdi dhe pdsh kërkojnë tendera, reketime, korrupsion, zhvatje, hajdutllëqe... pse t’iu duhet informacioni? Më i dobishëm për ta është reketi se sa informacioni. Slogani i tyre politik ka qenë dhe është: “sa më pak informacione, aq më rehat je”. Dhe vazhdojnë ta këndojnë këngën e ustallarëve të tyre: “O kako je lepo biti gllup”. Bdi dhe pdsh edhe sikur ta kenë, nuk dinë se çfarë të bëjnë me të! Këto banda politikantësh, politikisht shërbejnë si letra tualeti, roli i vetëm i tyre është që, sa më shumë t’i turpërojnë, t’i poshtërojnë dhe tua shkatërrojnë moralin dhe dinjitetin e Shqiptarëve. I varfëruan ekonomikisht, ua shkatërruan arsimin dhe edukimin, prej atij elementarë deri në universitet. As që u intereson se, arsimi dhe edukimi janë forca sociale e çdo shoqërie. Ua shkatërruan kulturën, duke përsëritur si papagaj – demokracia, Evropa e bashkuar, Amerika, NATO, ... Nga ana tjetër, të gjitha veprimet e tyre politikanteske kanë qenë kundër atyre vlerave. Deri kur do vazhdojë ky mashtrim nga marksistë-leninistët që shtirren si pro-perëndimorë? Hajde, na mashtrojnë neve, s’e kuptoj se si mashtrohet aleanca Euro-atllantike? Këto kanë qenë fjalët më mashtruese dhe më manipuluese të Bdi-së dhe pdsh-së, plot dy dekada të gjata. Injoranca dhe hileqarllëku i këtyre nuk ka kufij. As përgjegjësi. Por, plagët shpirtërore që i kanë shkaktuar këtij populli fukara dhe të mjerë, nuk do të shërohen për shumë më tepër dekada.
bug_Latn min_Latn als_Latn als_Latn als_Latn als_Latn als_Latn als_Latn als_Latn